LAIMĖTAS MOKYKLŲ EDUKACINIŲ ERDVIŲ KONKURSAS

Laimėjus Lietuvos mokinių neformaliojo švietimo centro (LMNŠC) organizuojamą Mokyklų edukacinių erdvių konkursą, esame maloniai nustebinti ir nuoširdžiai dėkingi nacionalinei komisijai už įvertinimą ir puikią kelionę į Estiją, Latviją.

Asmeniniam tobulėjimui buvo labai smagu dar kartą pasidžiaugti gotikiniu Talino senamiesčiu, jugendo stiliaus architektūra Rygoje. Nauji potyriai išliko aplankius Saremo salos ąžuolų sengirę, Estijos Lahemos nacionalinį parką, Kasmuriedulyną, Latvijos Nacionalinį botanikos sodą. Kelionės organizatorių, LMNŠC gamtinio ir ekologinio skyriaus vedėjo Almanto Kulbio ir metodininko Tomo Pociaus, pamokyti naudotis „INaturalist“ programėle, kaip ir jie, tūpėme prie dažno augalo, kad nufotografavus programėlė jį atpažintų ir užfiksuotų augimo vietos koordinates. Ši programėlė puiki priemonė mokiniams ir mokytojams norintiems pažinti florą ir fauną.

Tiek nuvykstant, tiek grįžtant nuobodžiauti neteko: aptarėme rezultatus, klausėmės paskaitų, patarimų kaip tinkamai įsirengti edukacines erdves, namus vabalėliams, rupūžėms ar ežiams. Labai įdomu ir naudinga buvo išgirsti visų 30 Lietuvos švietimo įstaigų patirčių kuriant edukacines erdves. Kaip galima nesusižavėti ir nepanorėti įsirengti „Augančio kalno“, „Kelmiukų“ ar „Akmenų klasės“, ypač kai Almantas Kulbis taip uždegančiai nuolat kalbėjo apie samanų ir kerpių svarbą ir pritaikomumą ugdyme.

Grįžus iš kelionės pasidalinau įspūdžiais su kolegomis ir gimė vėl naujų idėjų kokias erdves kursime, kaip ugdyme panaudosime turimas. Viena iš idėjų – iš mūsų etnografinio darželio gėlių žiedų gaminti hidrolatą, kad vaikai galėtų atpažinti augalus ir pagal kvapą.

Ir didžiausias mūsų bendruomenės triūso ir kūrybos įvertinimas – staigmena– darželio sodelyje, prie įkurto „Vabzdžių viešbučio“ apsigyveno miegalius ežiukas. Sotus ir laimingas jis, tokie jaučiamės ir mes. Gamtos natūralumas labiausiai džiugina ir ugdo.

Gargždų lopšelio-darželio ‚Naminukas“

direktorė Raimunda Mockuvienė